Ma soek antwoorde ná seun se raaiseldoodAndré Nortjé. Foto: Facebook ŉ Gebroke ma van Kriel in Mpumalanga is op soek na antwoorde nadat haar vermiste 21-jarige seun Maandag dood gevind is. André Nortjé jr. is Woensdag vir die laaste keer by sy ouerhuis lewend gesien. Sy liggaam is Maandag deur ŉ verbyganger langs ŉ grondpad tussen Kriel en Bethal gevind. Nortjé se ma, Nicolene Makkink, het Woensdag aan Maroela Media gesê sy wil net antwoorde hê oor wat met haar seun gebeur het. “Ek koester geen wraakgedagtes nie. Ek bid net dat die waarheid sal uitkom. Ek wil net weet wie dit gedoen het en hoekom,” het sy gesê. Sy vertel Nortjé was verlede week saam met sy ouma by die huis. Nicolene was die betrokke dag Middelburg toe om iets te gaan afhaal. “My ma het my gebel en gesê André het verdwyn. Sy sê sy het vroeër met hom in die kombuis gesels en toe is hy kamer toe. Sy het later voetstappe in die gang gehoor en aangeneem André is op pad woonkamer toe om televisie te kyk. Toe sy hom later soek, was hy net weg,” sê Nicolene. Sy sê met haar terugkeer het sy gesien dat Nortjé se selfoon, sy sigarette en aansteker en al sy besittings nog net so in sy kamer lê. Sy het ook agtergekom dat al sy skoene nog in sy kamer was. Net sy tabletrekenaar was vermis. “Ek het nie geweet wat om te dink nie. Dinge het net nie sin gemaak nie. Hy sal nooit uit die huis uitgaan en sy selfoon en sigarette daar laat nie. Ons het hom oral gesoek, almal gevra wat hom ken of hulle iets weet. Hy was net weg.” Nicolene het later haar seun as vermis by die polisie en by Pink Ladies aangemeld. Maandag het sy ŉ oproep van die polisie gekry om te sê dat ŉ liggaam tussen Kriel en Bethal gevind is. Sy is gevra om die liggaam te gaan uitken. “Toe ek nader stap, het ek net sy bene gesien. Daar was ŉ kombers oor sy kop gegooi. Ek het onmiddellik geweet dis hy,” sê ŉ emosionele Nicolene. Sy sê haar seun was net in sy kort slaapbroek geklee en het nog sy horlosie en ring aangehad. Die tabletrekenaar is nog nie opgespoor nie. “Al wat ek kan dink is dat hy uit die huis ontvoer is. Ek weet nie wat anders om te dink nie. Dit lyk nie asof hulle iets by hom wou hê nie, hulle wou hom net dood hê,” het sy gesê. “Daar was ook nie enige leidrade op sy foon oor wat gebeur het nie. Ek het geen antwoorde nie.” Volgens Nicolene wag sy nog vir die uitslae van die nadoodse ondersoek om te bepaal wat die oorsaak van haar seun se dood was. Begrafnisreëlings sal getref word sodra die nadoodse ondersoek afgehandel is. “André was ŉ terggees. Hy kon ons altyd so terg tot ons kwaad raak en dan wou hy hom doodlag. Hy was ŉ stil, maar vrolike kind. En hy het net ŉ manier gehad om in almal se harte in te kruip.” Kapt. Dick Masango van die Kriel SAPD het aan Maroela Media gesê die polisie is besig met ŉ geregtelike doodsondersoek. “Die polisie wag op die uitslae van die nadoodse ondersoek. Indien dit toon dat die oorledene aan onnatuurlike oorsake gesterf het, sal die dossier na moord verander word,” het hy gesê. Nortjé word oorleef deur sy ouers, Nicolene en André, sy ouma en drie jonger susters.